Komission kertomus neuvostolle ja Euroopan parlamentille toisen sukupolven Schengenin tietojärjestelmän (SIS II) kehityksestä - Seurantakertomus tammi–kesäkuulta 2008 /* KOM/2008/0710 lopull. */





[pic] | EUROOPAN YHTEISÖJEN KOMISSIO | Bryssel 10.11.2008 KOM(2008) 710 lopullinen KOMISSION KERTOMUS NEUVOSTOLLE JA EUROOPAN PARLAMENTILLE toisen sukupolven Schengenin tietojärjestelmän (SIS II) kehityksestä Seurantakertomus tammi–kesäkuulta 2008 SISÄLLYSLUETTELO 1. Johdanto 4 2. Hankkeen tilanne 4 2.1. Edistyminen viiteajanjakson aikana 4 2.1.1. SIS II -hankkeen kokonaisaikataulu: 4 2.1.2. Siirtymisen valmistelut: 5 2.1.2.1. Siirtymisaikataulu ja siirtymiseen liittyvät säännökset 5 2.1.2.2. Siirtymisaikatauluun ja muuntimeen liittyvät yksityiskohdat 5 2.1.3. Verkon asennus: 5 2.1.4. SIS II:n keskusjärjestelmän testaus: 5 2.1.5. Jäsenvaltioiden osallistuminen testaukseen: 5 2.1.5.1. Yhteenliitettävyystestit 6 2.1.5.2. Vaatimustenmukaisuustestit 6 2.1.5.3. Operatiiviset järjestelmätestit 6 2.1.6. Operatiivinen hallinnointi 7 3. Hallinnointi 7 3.1. Hankkeiden hallinnointi 7 3.1.1. Aikataulusuunnittelu: 7 3.1.2. Riskit: 7 3.1.3. Hankkeen hallintoneuvosto: 7 3.1.4. Taloushallinto: 7 3.2. Kokoukset 8 3.2.1. SIS II -komitean kokoukset: 8 3.2.2. Kansalliset suunnittelutoimet ja niiden koordinointi: 8 3.2.3. Neuvoston istunnot: 9 4. Seuraavan raportointijakson ensisijaiset tavoitteet 9 4.1. Testaus 9 4.1.1. Väliaikaiset järjestelmänhyväksyntätestit: 9 4.1.2. Kokonaistestien valmistelut: 9 4.2. Siirtymiseen liittyvä kehitystyö 9 4.3. Operatiivinen hallinnointi 9 4.4. Turvallisuus ja tietosuoja 10 5. Päätelmät 10 1. JOHDANTO Tässä seurantakertomuksessa kuvataan työtä, jota komissio on tehnyt vuoden 2008 alkupuoliskolla toisen sukupolven Schengenin tietojärjestelmän (SIS II) kehittämiseksi. Kertomus esitetään neuvostolle ja Euroopan parlamentille toisen sukupolven Schengenin tietojärjestelmän (SIS II) kehittämisestä 6 päivänä joulukuuta 2001 annetun asetuksen (EY) N:o 2424/2001[1] 6 artiklan mukaisesti. Tämä kertomus on myös toisen sukupolven Schengenin tietojärjestelmän (SIS II) testejä koskevissa neuvoston asetuksessa (EY) N:o 189/2008 ja neuvoston päätöksessä 2008/173/EY tarkoitettu testausta koskeva raportti. SIS II -hanke on jaettu kolmeen vaiheeseen. Ensimmäinen vaihe liittyi järjestelmän suunnitteluun, ja se saatiin päätökseen ennen tätä raportointijaksoa. Toinen vaihe käsittää keskusjärjestelmän kehittämisen ja testauksen. Nämä muodostavat merkittävän osan parhaillaan tehtävästä työstä, joka saataneen valmiiksi vuoden 2008 loppuun mennessä. Kolmas vaihe koskee lopputestausta ja toimia, jotka liittyvät käytössä olevasta SIS 1+ -järjestelmästä SIS II -järjestelmään siirtymiseen. Siirtymisen valmistelutyöt ovat jo käynnissä. Kokonaiskuvan antamiseksi SIS II -hankkeeseen liittyvistä erilaisista toiminnoista tässä kertomuksessa käsitellään myös hankkeen mahdollisia riskejä sekä taloushallintoa, operatiivista hallintoa ja hankkeen hallintaa. 2. HANKKEEN TILANNE 2.1. Edistyminen viiteajanjakson aikana 2.1.1. SIS II -hankkeen kokonaisaikataulu: SISone4ALL-järjestelmän onnistuneen käyttöönoton jälkeen uusien jäsenvaltioiden sisärajoilta poistettiin tarkastukset. Tämän pohjalta oikeus- ja sisäasioiden neuvostossa todettiin helmikuussa 2008, että SIS II -hankkeen aikataulua pitäisi muuttaa siten, että neuvosto voi odottaa SIS II -järjestelmän olevan toiminnassa syyskuuhun 2009 mennessä. Tämän raportointijakson alkukuukausina komission yksiköt keskittyivät SIS II -hankkeen aikataulun tarkistamiseen tiiviissä yhteistyössä jäsenvaltioiden asiantuntijoiden ja SIS II -tukiryhmän[2] kanssa. Aikataulua valmisteltaessa katsottiin, että muutamat SIS II -hankkeen aikatauluun liittyvät avoimet kysymykset saattavat olla aikaa vieviä ja/tai niihin saattaa liittyä muita merkittäviä riskejä. Esimerkkejä näistä ovat: - muuntimen kehittäminen SIS 1+ -järjestelmästä SIS II -järjestelmään siirtymistä varten - siirtymisen toteuttaminen loma-aikana - ulkopuolisten toimeksisaajien käyttö. Näitä ja muita kysymyksiä käsiteltiin kattavasti SIS II -tukiryhmässä, neuvoston toimivaltaisissa valmistelevissa elimissä ja neuvoston kokouksissa huhtikuussa ja kesäkuussa 2008. 2.1.2. Siirtymisen valmistelut: 2.1.2.1. Siirtymisaikataulu ja siirtymiseen liittyvät säännökset Komissio varmistaa (yhdessä SIS 1+ -järjestelmään kuuluvien maiden kanssa), että SIS II:n keskusjärjestelmä ja yhteydet kansallisiin järjestelmiin on testattu ja että ne toimivat vuoden 2008 loppuun mennessä. Komission pitäisi tähän määräaikaan mennessä saada SIS II:n keskusjärjestelmän kehitystyö päätökseen. Keskusjärjestelmän kehittämisen lisäksi SIS II -hankkeeseen liittyy kuitenkin muitakin osa-alueita. Vuonna 2009 testataan koko SIS II:n keskusjärjestelmän toimivuus kansallisten sovellusten kanssa. Komissio antoi ehdotukset neuvoston päätökseksi ja neuvoston asetukseksi, joilla luodaan oikeudellinen kehys SIS 1+ -järjestelmästä SIS II -järjestelmään siirtymisen sääntelemiseksi. Ehdotus kattoi myös SIS II -järjestelmän lopputestauksen. Komissio hyväksyi 16. huhtikuuta 2008 ehdotukset SIS 1+ -järjestelmästä SIS II -järjestelmään siirtymistä koskeviksi säädöksiksi, ja ne ovat parhaillaan neuvoston ja parlamentin käsiteltävinä. 2.1.2.2. Siirtymisaikatauluun ja muuntimeen liittyvät yksityiskohdat SIS 1+ -järjestelmästä SIS II -järjestelmään siirtymisen yleisestä toteutustavasta vallitsee yksimielisyys, ts. kansalliset järjestelmät siirretään samanaikaisesti. SISone4All-hankkeen onnistuminen edellyttää kuitenkin, että alun perin suunniteltua useammat jäsenvaltiot/käyttäjät toteuttavat siirtymisen. Neuvosto vahvisti 28. helmikuuta 2008, että siirtyminen SIS 1+ -järjestelmästä SIS II -järjestelmään on hoidettava siten, että siirtyminen on odottamattomien ongelmien varalta mahdollista toteuttaa asteittain, ja pyysi komissiota järjestämään lyhyeksi ajaksi muuntimen, jolla SIS 1+ kytketään SIS II:een, jotta voidaan olla varmoja siitä, että SIS-järjestelmä pysyy toiminnassa kaikissa olosuhteissa. Kunkin jäsenvaltion/käyttäjän, jolla on ongelmia, odotetaan korjaavan tilanteen mahdollisimman nopeasti. 2.1.3. Verkon asennus: SIS II -hankkeeseen kuuluu jäsenvaltioiden välisen viestintäverkon luominen viestinnän mahdollistamiseksi kaikkien kansallisten järjestelmien ja keskusjärjestelmän välillä. Verkko täyttää saatavuuteen, turvallisuuteen, maantieteelliseen kattavuuteen ja palvelutasoon liittyvät vaatimukset[3]. Keskusyksikkö ja varmuuskeskusyksikkö ovat olleet jäsenvaltioiden käytössä vuoden 2007 lopusta, ja nyt kaikkien jäsenvaltioiden ja nykyisten käyttäjien pääjärjestelmät ja varajärjestelmät on kytketty s-Testa-verkkoon. Sveitsi kytki järjestelmänsä s-Testa-verkkoon 3. kesäkuuta 2008. 2.1.4. SIS II:n keskusjärjestelmän testaus: Järjestelmäratkaisutesteillä oli tarkoitus varmistaa, että pääsijoituspaikassa oleva SIS II:n keskusjärjestelmä vastaa teknisiä määritelmiä. Nämä testit, joihin ei sisällytetty kansallisia järjestelmiä, saatiin päätökseen joulukuussa 2007 ja niiden tulokset hyväksyttiin vuoden 2008 alussa. 2.1.5. Jäsenvaltioiden osallistuminen testaukseen: Tällä hetkellä suoritetaan kolmentyyppisiä testejä, joihin jäsenvaltiot/käyttäjät osallistuvat. Yhteenliitettävyystesteissä tarkistetaan, että SIS II:n kansalliset järjestelmät voidaan liittää SIS II:n keskusjärjestelmään. Vaatimustenmukaisuustesteissä varmistetaan erikseen SIS II:n kansallisten järjestelmien ja SIS II:n keskusjärjestelmän välinen vuorovaikutus. Testit perustuvat ennalta määriteltyihin testitapauksiin, joista on sovittu jäsenvaltioiden kanssa. Jäsenvaltioiden kansallisissa järjestelmissä voi olla erilaisia piirteitä (esim. kansallisen kopion käyttö). Tästä syystä ennalta määritellyt testitapaukset vaihtelevat jäsenvaltioittain. Operatiivisilla järjestelmätesteillä varmistetaan, että keskusjärjestelmä pystyy toimimaan yhdessä siihen liitettyjen kansallisten järjestelmien kanssa. Tähän testausvaiheeseen osallistuvat varsinaiset jäsenvaltiot ja käyttäjät, eikä siinä käytetä simulaattoreita. Tähän mennessä testit ovat edistyneet suunnitelman mukaisesti, vaikka yksityiskohtaiseen aikatauluun on jouduttu tekemään joitakin muutoksia. 2.1.5.1. Yhteenliitettävyystestit Yhteenliitettävyystesteissä tarkistetaan, että SIS II:n kansalliset järjestelmät voidaan liittää SIS II:n keskusjärjestelmään. Tilanne oli 30. kesäkuuta 2008 seuraava: Seuraavat 24 jäsenvaltiota/käyttäjää olivat suorittaneet epäviralliset yhteenliitettävyystestit: Alankomaat, Belgia, Espanja, Islanti, Italia, Itävalta, Kreikka, Kypros, Latvia, Liettua, Luxemburg, Malta, Norja, Portugali, Puola, Ruotsi, Saksa, Slovakia, Slovenia, Suomi, Tanska, Tšekin tasavalta, Unkari ja Viro. Seuraavat viisi jäsenvaltiota/käyttäjää suorittivat parhaillaan yhteenliitettävyystestejä: Eurojust, Europol, Irlanti, Ranska ja Yhdistynyt kuningaskunta. Yksi käyttäjä ei vielä ollut aloittanut epävirallisia yhteenliitettävyystestejä: Sveitsi. 2.1.5.2. Vaatimustenmukaisuustestit Vaatimustenmukaisuustesteissä varmistetaan erikseen kunkin SIS II:n kansallisen järjestelmän ja SIS II:n keskusjärjestelmän välinen vuorovaikutus. Testit perustuvat ennalta määriteltyihin testitapauksiin, joista on sovittu jäsenvaltioiden kanssa. Jäsenvaltioiden kansallisissa järjestelmissä voi olla erilaisia piirteitä (esim. kansallisen kopion käyttö, biometriikkatietojen käsittely). Tästä syystä ennalta määritellyt testitapaukset vaihtelevat jäsenvaltioittain. Tällä hetkellä vaatimustenmukaisuustesteihin osallistuu 18 jäsenvaltiota/käyttäjää: Ensimmäinen 11 jäsenvaltiosta/käyttäjästä (Alankomaat, Italia, Itävalta, Kreikka, Kypros, Norja, Portugali, Ruotsi, Saksa, Suomi ja Unkari) koostuva ryhmä on suurelta osin saanut vaatimustenmukaisuustestit suoritettua. Toinen seitsemästä jäsenvaltiosta/käyttäjästä (Espanja, Islanti, Latvia, Liettua, Luxemburg, Tanska ja Viro) koostuva ryhmä on juuri aloittanut vaatimustenmukaisuustestit, ja muiden jäsenvaltioiden/käyttäjien on määrä aloittaa testaus lähiaikoina. Kaikkien jäsenvaltioiden/käyttäjien olisi saatava testit suoritettua viimeistään lokakuussa 2008. 2.1.5.3. Operatiiviset järjestelmätestit Operatiivisissa järjestelmätesteissä keskusjärjestelmää testataan yhdessä muutamien siihen liitettyjen kansallisten järjestelmien kanssa. Tähän testausvaiheeseen osallistuvat varsinaiset jäsenvaltiot ja käyttäjät, eikä siinä käytetä simulaattoreita. Operatiivisilla järjestelmätesteillä pyritään varmistamaan, että keskusjärjestelmä täyttää toiminnalliset ja tekniset vaatimukset varsinaista järjestelmää käytettäessä. Operatiiviset järjestelmätestit aloitettiin 21. toukokuuta 2008. Operatiivisiin järjestelmätesteihin osallistuu yhdeksän jäsenvaltiota/käyttäjää (Alankomaat, Italia, Itävalta, Kreikka, Kypros, Norja, Portugali, Ruotsi ja Saksa). Kuuden jäsenvaltion edellytettiin suorittavan tämän testivaiheen. Aikataulun mukaan operatiiviset järjestelmätestit oli määrä saada päätökseen elokuun 2008 lopussa. Järjestelmän vakautta koskevat ongelmat ovat kuitenkin tulleet yhä ilmeisemmiksi. 2.1.6. Operatiivinen hallinnointi Operatiivisen hallinnoinnin valmistelut ovat edelleen hyvällä mallilla, kun otetaan huomioon SIS:n ja VIS:n hallinnoinnin väliset synergiat. Siirtymävaihetta varten on kuitenkin vielä tehtävä useita SIS II -palvelusopimuksia niiden kansallisten viranomaisten kanssa, jotka isännöivät pääjärjestelmää (Ranska) ja toiminnan jatkuvuuden takaavaa järjestelmää (Itävalta), kunnes SIS II -järjestelmän pitkän aikavälin hallinnointi on saatu järjestettyä. Ranskan kanssa on tehty toinen sopimus, joka koskee henkilöstön hankkimista pääsijoituspaikkaan ja SIS II -järjestelmän toiminnoista järjestettävää henkilöstökoulutusta. Lähiaikoina aloitetaan neuvottelut kolmannesta sopimuksesta, joka koskee toimia, joihin Ranskan viranomaisten on määrä ryhtyä järjestelmän käyttöönoton valmistelemiseksi. Maaliskuussa 2008 perustettiin operatiivisen hallinnoinnin ohjausryhmä (johon kuuluvat komissio, Ranska ja päätoimeksisaaja), ja se kokoontui kolme kertaa tämän raportointijakson aikana keskustelemaan esiin tulevista kysymyksistä ja varmistamaan, että operatiivisen hallinnoinnin valmistelut etenevät aikataulun mukaan. Lisäksi on teetetty operatiivisesta hallinnoinnista vastaavaa organisaatiota koskeva suunnitelma, jossa arvioidaan Strasbourgissa olevaa nykyistä organisaatiorakennetta ja SIS II:n ja VIS:n toivottua organisaatiorakennetta. 3. HALLINNOINTI 3.1. Hankkeiden hallinnointi 3.1.1. Aikataulusuunnittelu: Neuvosto hyväksyi SIS II -hankkeen täydellisen aikataulun 5. kesäkuuta 2008. 3.1.2. Riskit: SIS II -tukiryhmän kokouksessa havaittiin, että aikatauluun sisältyy kaksi suurta riskiä. Niistä ensimmäinen liittyy sen vaiheen aloitukseen, jossa testataan kaikki keskusjärjestelmän toiminnot yhdessä kansallisten järjestelmien kanssa. Tällöin keskustasolla ja kansallisella tasolla voi edelleen olla virheitä. Toisena riskinä pidettiin sitä, ettei teknisistä määritelmistä ole tulossa uutta versiota vuonna 2009 ennen siirtymisvaiheen aloittamista. Komissio ottaa täysin huomioon tämän riskianalyysin. 3.1.3. Hankkeen hallintoneuvosto: Komission yksiköiden ja hankkeeseen osallistujien lisäksi puheenjohtajavaltioiden Saksan, Portugalin, Slovenian ja Ranskan edustajia sekä C.SIS:n edustajaa on pyydetty osallistumaan hankkeen hallintoneuvoston toimintaan. Tämä ryhmä käsittelee sopimusasioita ja seuraa tavoitteiden ja välitavoitteiden saavuttamista. Neuvosto kokoontui neljä kertaa kyseisen raportointijakson aikana. 3.1.4. Taloushallinto: Vuoden 2008 yleisessä talousarviossa SIS II -hankkeen toimintoihin varattiin määrärahoja yhteensä 26 620 000 euroa. Komissio hyväksyi 21. joulukuuta 2007 rahoituspäätöksen, jolla SIS II -hankkeeseen varattiin määrärahoja yhteensä 19 000 000 euroa (Schengenin tietojärjestelmän toimintamenot ja muut säännöstön sisällyttämisestä mahdollisesti aiheutuvat toimintamenot) ja SIS 1+ -hankkeeseen yhteensä 7 620 000 euroa (SIS 1+ -järjestelmän viestintäinfrastruktuurin perustaminen ja SIS 1+ -järjestelmän viestintäinfrastruktuurin toiminta ja hallinnointi). SIS 1+ -hankkeeseen varattuja 7 620 000 euron määrärahoja ei kuitenkaan käytetä tähän tarkoitukseen, sillä neuvosto otti hankkeen hoitaakseen vuoden 2008 alussa. Näin ollen määrärahat on siirretty SIS II -hankkeen lisätoimiin, joita neuvosto on pyytänyt. Muita tärkeitä SIS II -hankkeeseen liittyviä menoja vuonna 2008 ovat operatiivisen hallinnoinnin valmistelu, koulutus ja työkalut, verkkoon liittyvät toimet, lähdekooditietojen luovuttamisen valmistelu, operatiivisen hallinnoinnin valmisteluun liittyvät sopimukset Ranskan ja Itävallan kanssa, ulkopuolinen apu kehitykseen ja laadunvalvontaan, muutokset SIS II -järjestelmään, tutkimukset, oikeudelliset neuvontapalvelut, tiedotuskampanja sekä SIS-järjestelmän viestintäinfrastruktuurin perustaminen, käyttö ja hallinnointi. SIS II -hankkeen kokonaismäärärahoista on sidottu 54,60 prosenttia, ja maksumäärärahoista on maksettu 27,31 prosenttia. 3.2. Kokoukset SIS II -hankkeeseen osallistuvat sekä komissio että jäsenvaltiot, ja hanke voidaan toteuttaa vain jos kansalliset SIS II -järjestelmät kehitetään ja liitetään toisiinsa aikataulun mukaisesti. Säännölliset kokoukset ja raportointijärjestelmät ovat olennainen osa tehokasta hankkeen hallintaa, mutta edistyksen edellytyksenä on myös se, että jäsenvaltiot raportoivat avoimesti kaikista kansallisella tasolla havaitsemistaan ongelmista. 3.2.1. SIS II -komitean kokoukset: SIS II -järjestelmän kehittämisessä komissiota avusti SIS II -komitea. SIS II -komitea kokoontui neljä kertaa tammikuun 2008 ja kesäkuun 2008 välisenä aikana. Säännöllisten SIS II -komitean kokousten lisäksi jäsenvaltioiden asiantuntijoiden kanssa järjestetään kokouksia, joissa käsitellään yksityiskohtaisia teknisiä kysymyksiä. Näissä kokouksissa keskitytään yleensä kysymyksiin, jotka koskevat hankkeen tiettyjä tuloksia. - Testejä käsittelevä neuvoa antava ryhmä antaa SIS II -komitealle lausunnon testien järjestämiseen, toteuttamiseen ja niiden tulosten tulkitsemiseen liittyvistä seikoista. Ryhmä kokoontui 24 kertaa raportointijakson aikana. - Muutoksista vastaava asiantuntijaryhmä antaa luokittelua ja laadun määrittelyä koskevia neuvoja ja tietoja vaikutuksista, joita raportoitujen ongelmien korjaamisella voi olla. Tämä työryhmä, joka raportoi toiminnastaan myös SIS II -komitealle, kokoontui viisi kertaa raportointijakson aikana. - SIS II ­komitean yhteyteen perustettiin lokakuussa 2007 järjestelmänvaihtoa käsittelevä työryhmä, jolle annettiin tehtäväksi laatia johdonmukainen strategia ja korkean tason suunnitelma SIS 1+ ­järjestelmästä SIS II -järjestelmään siirtymisen valmistelemiseksi ja toteuttamiseksi ajallaan sekä siihen liittyvä riskianalyysi ja valmiussuunnitelma. Järjestelmänvaihtoa käsittelevän työryhmän toimikausi päättyi joulukuussa 2007. Järjestelmänvaihtoa käsittelevä työryhmä on kokoontunut seitsemän kertaa jatkaakseen tähän tärkeään aiheeseen liittyvää toimintaa. 3.2.2. Kansalliset suunnittelutoimet ja niiden koordinointi: SIS II -komitean puitteissa toimii jäsenvaltioiden kansallisista hankevastaavista koostuva työryhmä. Sen kokouksissa on tarkoitus käsitellä suunnitteluun liittyviä yksityiskohtaisia kysymyksiä, riskejä ja toimintoja sekä hankkeen keskustasolla että kansallisella tasolla. Työryhmä kokoontui neljä kertaa tämän raportointijakson aikana. Jäsenvaltioita on pyydetty toimittamaan joka kuukausi raportit, joissa annetaan yksityiskohtaisia ja ajantasaisia tietoja järjestelmien kehittämisestä. Joidenkin jäsenvaltioiden kansallisen järjestelmän kehitystilannetta ei edelleenkään tiedetä. Tämä voi vaikuttaa SIS II -testien päätökseen saattamiseen. Kansalliset hankevastaavat kokoontuivat Strasbourgissa tammikuussa 2008, ja jäsenvaltioiden edustajat vierailivat SIS II:n keskusjärjestelmän pääsijoituspaikalla. 3.2.3. Neuvoston istunnot: Komission yksiköt osallistuvat Schengenin tietojärjestelmästä vastaavien neuvoston työryhmien kokouksiin ja esittävät niille suullisen raportin SIS II -hankkeen edistymisestä ja hankkeeseen liittyvistä riskeistä kuukausittain. Komission yksiköt toimittavat joka kuukausi SIS II -komitealle myös kirjallisen raportin, jossa käsitellään SIS II -hankkeen edistymistä ja hankkeeseen liittyviä riskejä. SIS II -hankkeen tilannetta esiteltiin oikeus- ja sisäasioiden neuvostossa 28. ja 29. helmikuuta 2008, 17. ja 18. huhtikuuta 2008 ja 5. ja 6. kesäkuuta 2008 sekä Euroopan unionista tehdyn sopimuksen 36 artiklassa tarkoitetun komitean kaikissa kokouksissa. 4. SEURAAVAN RAPORTOINTIJAKSON ENSISIJAISET TAVOITTEET 4.1. Testaus Kattavaa testausta tarvitaan sen varmistamiseksi, että SIS II -järjestelmän kaikki osa-alueet ovat riittävän kestäviä ja tehokkaita. Kuten tälläkin raportointijaksolla, testaukseen panostaminen on edelleen yksi ensisijaisista tavoitteista vuoden 2008 jälkipuoliskolla. 4.1.1. Väliaikaiset järjestelmänhyväksyntätestit: Väliaikaiset järjestelmänhyväksyntätestit ovat sopimukseen sisältyvä välitavoite, joka johtaa SIS II:n keskusjärjestelmän väliaikaiseen hyväksyntään. Testeillä on tarkoitus osoittaa, että SIS II -järjestelmä pystyy käsittelemään ainakin 15 jäsenvaltiolta saatavat tiedot siten, että sen suorituskyky pysyy sovituissa rajoissa. Väliaikaisten järjestelmänhyväksyntätestien valmistelut aloitettiin virallisesti kansallisten hankevastaavien kokouksessa kesäkuussa ja jäsenvaltioiden kanssa 18. kesäkuuta 2008 pidetyssä virallisessa kokouksessa. Jälkimmäisessä kokouksessa väliaikaisten järjestelmänhyväksyntätestien suunnittelun valmisteluista keskusteltiin yksityiskohtaisesti. Tarkoituksena oli laatia testien suorittamisen edellyttämät asiakirjat ja menettelyt. Valmistelut jatkuivat kokouksia seuraavien muutaman kuukauden ajan, ja ne oli määrä saada päätökseen syyskuussa 2008. 4.1.2. Kokonaistestien valmistelut: Kokonaistesteillä on tarkoitus testata koko SIS II -järjestelmä eli keskusjärjestelmä, kansalliset järjestelmät ja sovellukset sen tarkistamiseksi, vastaako järjestelmän suorituskyky ainakin SIS 1+ -järjestelmän suorituskykyä. Parhaillaan käydään teknisiä keskusteluja siitä, kuinka testituloksia voidaan arvioida parhaiten. 4.2. Siirtymiseen liittyvä kehitystyö Siirtymistä varten tarvittava muunnin kehitellään seuraavan raportointijakson aikana. Kehitystyötä helpottaakseen jäsenvaltiot ovat sopineet toimittavansa tärkeimmät SIS 1+ -järjestelmän tekniset tiedot. 4.3. Operatiivinen hallinnointi Komission, Ranskan ja Itävallan välisissä tulevissa kokouksissa neuvotellaan Itävallan kanssa tehtävästä toisesta sopimuksesta, joka koskee ennen käyttöönottoa tarvittavaa koulutusta ja muita palveluja, sekä käsitellään Salzburgissa olevan varmuuskeskusyksikön tietovastaavan tehtävää, joka Ranskan on määrä täyttää. Jäsenvaltioiden asiantuntijoilta pyydetään tietoja jäsenvaltioiden odottamasta palvelutasosta, jotta komissio pystyy saattamaan järjestelyt päätökseen hyvissä ajoin ennen järjestelmän käyttöönottopäivää. Päätoimeksisaajan oli määrä toimittaa komissiolle heinäkuun 2008 alussa IT-palvelujen hallinnointisuunnitelmaa koskevat ehdotukset, joissa käsitellään SIS II:n pääsijaintipaikoilla olevaan henkilöstöön liittyviä seikkoja, kuten henkilöstöltä vaadittavia pätevyyksiä, henkilöstön määrää ja organisaatioyksiköitä. 4.4. Turvallisuus ja tietosuoja Parhaillaan valmistellaan Euroopan tietosuojavaltuutetun[4] henkilöstön ja komission yksiköiden yhteisvierailua Bratislavassa sijaitsevaan verkon tukitoimintokeskukseen. Vierailun oli määrä tapahtua lokakuussa 2008. Euroopan tietosuojavaltuutetun henkilöstö ja komission yksiköt järjestävät säännöllisesti kahdenvälisiä tapaamisia keskustellakseen SIS II -hankkeeseen liittyvistä kysymyksistä. Tulevina kuukausina komissio valmistelee Euroopan tietosuojavaltuutetun tarkastuskäyntiä Strasbourgissa sijaitsevaan päätoimipaikkaan. Tarkastuskäynti on suunniteltu tapahtuvaksi ennen kuin ensimmäiset henkilötiedot siirretään SIS II:n keskusjärjestelmään. 5. PÄÄTELMÄT SIS II -hankkeen kehitysvaiheeseen sisältyy edelleen haasteita. Testit SIS II:n keskusjärjestelmän ja kansallisten SIS-järjestelmien yhteenliitettävyyden ja vaatimustenmukaisuuden varmistamiseksi on käynnistetty. Tällä hetkellä on tärkeintä varmistaa, että siirtymiseen tarvittava muunnin saadaan valmiiksi ajallaan ja että testauksia jatketaan. [1] EYVL L 328, 13.12.2001, muutettu neuvoston asetuksella (EY) N:o 1988/2006, EUVL L 411, 30.12.2006, s. 1 (asetukseen vuonna 2006 tehdyt muutokset eivät koske 6 artiklaa). [2] Neuvosto perusti helmikuussa 2008 SIS II -tukiryhmän seuraamaan SIS II -hankkeen täytäntöönpanoa jäsenvaltioissa. Ryhmä koostuu Alankomaiden, Espanjan, Italian, Itävallan, Norjan, Portugalin, Puolan, Ranskan, Ruotsin, Saksan, Slovenian, Suomen ja Tšekin tasavallan korkean tason edustajista. [3] Tarvittavat valmistelut SIS II:n salausjärjestelmää varten on saatava päätökseen. [4] European Data Protection Supervisor, EDPS.